पाएं अपने शहर की ताज़ा ख़बरें और फ्री ई-पेपरडाउनलोड करें
मप्र के मुख्यमंत्री शिवराज सिंह चौहान के आग्रह पर पद्मविभूषण श्री श्री रविशंकर की प्रेरणा से आर्ट ऑफ़ लिविंग द्वारा समूचे प्रदेश में सभी के लिए निःशुल्क योग प्रशिक्षण अभियान चलाया जा रहा है।
गुरुदेव श्री श्री रविशंकर ने कहा कि वर्तमान परिस्थिति किसी युद्ध से कम नहीं है और इससे जीतने के लिए प्रत्येक व्यक्ति को अपने भीतर के शौर्य को जागृत करने की आवश्यकता है। इसलिये सभी मानसिक तनाव ग्रस्त व्यक्तियों की मदद के लिये चलाये जा रहे इस अभियान को शौर्य कहा गया है।
प्रदेश में आर्ट ऑफ लिविंग के 400 प्रशिक्षक प्रदेश के अलग-अलग सभी जिलों में एक साथ शौर्य अभियान के संचालन में जुट गए हैं। योग, ध्यान और प्राणायाम का यह अभियान ऑनलाइन होगा जिसमें हर व्यक्ति शामिल होकर तनाव मुक्त हो सकता है।
आर्ट ऑफ लिविंग के स्टेट मीडिया को-ऑर्डिनेटर और योग प्रशिक्षक ऋतुराज असाटी ने बताया कि तीन दिवसीय शिविर में इस दौर में बढ़ रही निराशा और भय जैसी भावनाओं को दूर कर मन की स्थिति को दृढ़ और शरीर की रोग-प्रतिरोधक क्षमता को तीव्र बनाने के साथ –साथ कोविड-19 से जूझ रहे मरीजों के मनो-भावों की देखभाल और स्वस्थ होने के बाद उनके मानसिक, भावनात्मक और शारीरिक स्वास्थ्य पर कार्य होगा। आर्ट ऑफ लिविंग के शिक्षकों एवं स्वयंसेवकों द्वारा इस संबंध मे जनसंपर्क किया जा रहा है।
लोगों से बात करनी चाहिए
श्री श्री रवि शंकर ने कहा कि कोरोना संकट में हजारों-लाखों लोग सड़कों पर हैं, परेशान हैं, भूखे-प्यासे हैंI ऐसे में हमें जरूरतमंद लोगों की अपने-अपने स्तर से मदद जरूर करनी चाहिए। परेशान लोगों से बात करनी चाहिए। उन्हें सांत्वना देनी चाहिए।
सकारात्मक बातों पर ध्यान दें
तनाव के कारण लोगों का मानसिक संतुलन प्रभावित हो रहा है। लोग डिप्रेशन, चिंता, अतिशय भय, अकारण क्रोध जैसी कई मानसिक परेशानियों से ग्रस्त हो रहे हैं। ऐसे में तनाव से बचने के लिए हमें नकारात्मक बातों को त्याग कर सकारात्मक बातों पर ध्यान देना चाहिए। घर के कामों में सहयोग करना चाहिए, घर के सदस्यों को आपस में बात करनी चाहिए और जो काम आप सामान्य दिनों में समय की कमी के चलते नहीं कर पा रहे थे, उन्हें करना चाहिए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn